ශ්‍රීලංකාව සහ චීනයේ යුනාන් ප්‍රාන්තය අතර වෙළෙඳ සබඳතා වර්ධනය කිරීමේ “ශ්‍රී ලංකා යුනාන් වෙළෙඳ සහයෝගිතා සමුළුව“ ප්‍රකාශයට පත් කෙරේ.අගමැති දි. මු. ජයරත්න සහ චීනයේ යුනාන් ප්‍රාන්ත ආණ්ඩුකාර ක්වින් ගුවාන්රොන් මහත්වරුන්ගේ ප්‍රධානත්වයෙන් කොළඹ, හිල්ටන් හෝටලයේ දී ඊයේ (01) මෙම සමුළුව ප්‍රකාශයට පත්කෙරිණි.සංචාරක, අධ්‍යාපන, මැණික් හා ස්වර්ණාභරණ අංශයේ ආයෝජන ප්‍රවර්ධනය පිළිබඳ දැනුම්වත් කිරීමේ වැඩමුළුවක් ද මීට සමගාමීව පැවැත්වුණු අතර දෙපාර්ශ්වය අතර සබඳතා තර කිරීමේ ගිවිසුමකට ද මෙහිදී අස්සන් තැබිණි.ශ්‍රී ලංකාවේ නිෂ්පාදන වැඩි වශයෙන් චීනයට අපනයනය කරන්නට අවස්ථාව ලබාදීම පිළිබඳව අගමැතිවරයා මෙහිදී ස්තුතිය පළ කෙළේය.මැණික් හා ස්වර්ණාභරණ, තේ, කොහු, රබර් චීනයට අපනයනය කිරීම තුළින් ශ්‍රී ලංකාවේ වෙළෙඳ ශේෂ හිඟය අවම කර ගැනීමට ඉඩ සැලසී ඇති අතර මෙරට කම්කරු ප්‍රජාව සමඟ චීන ආයෝජකයන් පවත්වාගෙන යන අන්‍යෝන්‍ය සුහදතාව නිසා චීනය ශ්‍රී ලංකාව තුළ සිදුකරන ව්‍යාපාර කටයුතු ස්ථාවරව ඇති බවත් අගමැතිවරයා පෙන්වා දුන්නේය.දෙරට අතර සංචාරක ව්‍යාපාරය ප්‍රවර්ධනය කිරීම දෙපාර්ශ්වයටම ඉමහත් වාසිදායක බව පෙන්වා දුන් අගමැතිවරයා ශ්‍රී ලංකාවත් චීනයත් අතර යුස්ටන් ගුවන් සමාගම ඇරඹි ඍජු ගුවන් සේවාව සංචාරක ක්ෂේත්‍රයට මහත් පිටිවහලක් බවත් පැවැසීය.ශ්‍රී ලංකාව වැනි දියුණු වෙමින් පවතින රටවල ආර්ථිකය ශක්තිමත්ව පවත්වා ගැනීම අත්‍යවශ්‍ය කරුණක් බව පැවැසූ අගමැතිවරයා නවීන තාක්ෂණය දියුණු රටවලට සීමා වීම ගැටලුවක් බවත් ඒ නිසා නවීන තාක්ෂණය සෙසු රටවල් සමඟ හුවමාරු කර ගැනීමට දියුණු රටවල යුතුකම බවත් ප්‍රකාශ කෙළේය.